Broj: 711-I-1927-M-335/22-04-21

Zagreb, 09. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Marije Bubaš, državne tajnice u ministarstvu zdravstva**, za davanjem mišljenja Povjerenstva, na 185. sjednici, održanoj 09. rujna 2022., daje sljedeće:

**MIŠLJENJE**

1. **Temeljem članka 18. stavka 1. ZSSI/21-a obveznica Marija Bubaš ne može istovremeno obnašati dužnosti državne tajnice u ministarstvu i dužnost direktorice trgovačkog društva Imunološki zavod d.d.**

1. **Temeljem članka 9. ZSSI-a, obveznica Marija Bubaš dužna je povodom obnašanja dužnosti državne tajnice u Ministarstvu zdravstva ili direktorice trgovačkog društva Imunološki zavod d.d. izuzeti se od sudjelovanja u odlučivanju te sklapanju ugovora s Hrvatskim zavodom za javno zdravstvo, kao poslodavca kod kojeg je bila u radnom odnosu u posljednje dvije godine prije stupanja na navedene dužnosti.**
2. **Sukladno odredbi članka 17. stavka 2. ZSSI-a, obveznica Marija Bubaš može obavljati poslove liječnika specijaliste nadležnog za vještačenje profesionalnih bolesti i obradu podataka o epidemiji COVID-19 temeljem ugovora o djelu s Hrvatskim zavodom za javno zdravstvo, te temeljem takvog ugovora s trgovačkim društvom Salvus d.o.o. u svojstvu doktorice medicine održati predavanje na temu post COVID-a i izraditi priručnik za obavljanje navedenih poslova** **te za obavljanje ovih poslova i djelatnosti primiti naknadu.**
3. **Obveznica Marija Bubaš, može bez prethodnog odobrenja Povjerenstva, sukladno članku 17. stavku 3. ZSSI/21-a, za vrijeme profesionalnog obnašanja dužnosti državne tajnice u Ministarstvu zdravstva, obavljati edukacijsku djelatnost na Medicinskom fakultetu u Zagrebu, Medicinskom fakultetu u Mostaru, Kineziološkom fakultetu u Zagrebu i Metalurškom fakultetu u Sisku i za obavljanje tih poslova primiti naknadu.**
4. **Sukladno odredbi članka 11. stavak 2. i 17. stavka 4. ZSSI-a obveznica Marija Bubaš dužna je prilikom podnošenja imovinske kartice obavljanje poslova iz točaka III. i IV. izreke ove odluke navesti u imovinskoj kartici i prijaviti Povjerenstvu prihode i naknade stečene na temelju obavljanja tih poslova.**
5. **Sukladno članku 17. stavku 1. ZSSI-a, Marija Bubaš državna tajnica u Ministarstvu zdravstva, ne može istovremeno uz obnašanje navedene dužnosti, obnašati javnu dužnost člana** **Povjerenstva za rješavanje odštetnih zahtjeva radnika oboljelih od profesionalnih bolesti zbog izloženosti azbestom niti Odbora za novčanu naknadu žrtvama kaznenih djela, jer bi se radilo o obnašanju druge javne dužnosti.**
6. **Sukladno članku 18. stavku 2. ZSSI/21-a, obveznica Marija Bubaš može za vrijeme obnašanja dužnosti državne tajnice u Ministarstvu zdravstva biti član Upravnog vijeća Opće bolnice Dr. Josip Benčević Slavonski Brod, jer je ista proglašena ustanovom od posebnog interesa za Brodsko-posavsku županiju, ali bez prava na naknadu u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je obveznica Marija Bubaš, direktorica trgovačkog društva Imunološki zavod d.d. U knjigama ulazne pošte Povjerenstva zahtjev je zaprimljen 29. kolovoza 2022. pod poslovnim brojem 711-U-7537-M-372/22-01-5, povodom kojeg se vodi predmet broj M-372/22.

Uvidom u Registar obveznik koji ustrojava i vodi Povjerenstvo, utvrđeno je da je Marija Bubaš državna tajnica u Ministarstvu zdravstva od dana 18. kolovoza 2022.g., dok je direktorica trgovačkog društva Imunološki zavod d.d. od 10. lipnja 2022.g.

Člankom 3. stavkom 1. podstavkom 1. Zakona o upravljanju državnom imovinom („Narodne novine“, broj 52/18.) propisano je da pojam državna imovina podrazumijeva dionicei udjele u trgovačkim društvima čiji je imatelj Repub­lika Hrvatska, Hrvatski zavod za mirovinsko osiguranje te Državna agencija za osiguranje štednih uloga i sanaciju banaka, ako ih je stekla u postupku sanacije i privatizacije banaka kao i osnivačka prava u pravnim osobama kojima je Republika Hrvatska osnivač.

Člankom 21. stavkom 1. Zakona o upravljanju državnom imovinom propisano je da Centar za restrukturiranje i prodaju (u daljnjem tekstu: CERP), osnovan Zakonom o upravljanju i raspolaganju imovinom u vlasništvu Republike Hrvatske („Narodne novine“, broj 94/13., 18/16. i 89/17. – Odluka Ustavnog suda Republike Hrvatske) kao pravna osoba s javnim ovlastima, nastavlja s radom sukladno odredbama toga Zakona, dok su sukladno članku 22. stavku 1. podstavku 1. istog Zakona djelatnosti CERP-a, između ostalog, i upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, ako se ta imovina odnosi na pravne osobe koje nisu od posebnog interesa za Republiku Hrvatsku.

Člankom 2. stavkom 2. Zakona o Središnjem registru državne imovine („Narodne novine“, broj 112/18.) propisano je da se pod pojmom državne imovine u smislu stavka 1. toga članka podrazumijeva sva nefinancijska i financijska imovina države, i to: imovina u vlasništvu Republike Hrvatske, imovina jedinica lokalne odnosno područne (regionalne) samouprave, imovina trgovačkih društava, zavoda i drugih pravnih osoba čiji je osnivač Republika Hrvatska i/ili jedinica lokalne odnosno područne (regionalne) samouprave, imovina ustanova kojima je jedan od osnivača Republika Hrvatska i/ili jedinica lokalne odnosno područne (regionalne) samouprave, imovina ustanova kojima je jedan od osnivača ustanova čiji je osnivač Republika Hrvatska i/ili jedinica lokalne odnosno područne (regionalne) samouprave, imovina pravnih osoba s javnim ovlastima te pojavni oblici državne imovine koji su tim pravnim osobama na temelju posebnog propisa ili pravnog posla dani na upravljanje ili korištenje, bez obzira na visinu vlasničkih udjela.

Uvidom u Financijsko izviješće trgovačkog društva Imunološkog zavoda d.d. za 2021. godinu utvrđeno je da je vlasnička struktura istoga na dan 31.12.2021. kako slijedi: Hrvatski zavod za zdravstveno osiguranje 34,5245%, CERP IMZV-R-B 22,4621 %, CERP IMZV-R-A 0,2103 %, Ministarstvo prostornog uređenja, graditeljstva i državne imovine (HZMO) 11,2966 %, Ministarstvo prostornog uređenja, graditeljstva i državne imovine (RH) 11,0967 % te ostali dioničari 20,4098 %.

Uvidom u Sudski registar trgovačkog suda u Zagrebu utvrđeno je da je Hrvatski zavod za zdravstveno osiguranje javna ustanova čiji je jedini osnivač Republika Hrvatska.

Uzimajući u obzir zbroj dionica u trgovačkom društvuImunološki zavod d.d. čiji su imatelj Repub­lika Hrvatska, Hrvatski zavod za mirovinsko osiguranje (čije se dionice temeljem članka 3. stavka 1. točke 1. Zakona o upravljanju državnom imovinom smatraju državnom imovinom), te Hrvatski zavod za zdravstveno osiguranje (čija se imovina, pa tako i dionice temeljem članka 2. stavak 2. Zakona o središnjem registru državne imovine smatraju državnom imovinom) radi se o trgovačkom društvu u većinskom vlasništvu Republike Hrvatske.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog zakona, dok je podstavkom 6. navedeno propisano i za državne tajnike, stoga je Marija Bubaš povodom obnašanja dužnosti direktorice trgovačkog društva Imunološki zavod d.d. kao i dužnosti državne tajnice u Ministarstvu zdravstva dužna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je na sjednici Vlade RH održanoj 18.8.2022. imenovana državnom tajnicom u Ministarstvu zdravstva, ali da rješenje još nije zaprimila.

Obveznica u zahtjevu navodi da je predsjednica Uprave trgovačkog društva Imunološki zavod d.d., te traži mišljenje Povjerenstva o postojanju sukoba interesa, s obzirom da postoje važna pitanja čije je rješavanje započeto te ista treba dovršiti nastaviti obavljati, a odnose se na sklapanje ugovora između trgovačkog društva Imunološki zavod d.d., Hrvatskog zavoda za javno zdravstvo i Imunološkog zavoda zdravstvene ustanove.

Obveznica također traži mišljenje Povjerenstva postoji li sukob interesa pri sklapanju ugovora o djelu sa Hrvatskim zavodom za javno zdravstvo za posao liječnika specijaliste nadležnog za vještačenje profesionalnih bolesti i obradu podataka o epidemiji COVID-19, sklapanja ugovora o djelu sa društvom Salvus d.o.o. temeljem kojeg bi dobila naknadu za predavanje održano na temu post-COVID-19 te sklapanje ugovora o djelu kojim bi ostvarila naknadu za izradu priručnika.

Obveznica također traži mišljenje Povjerenstva postoji li sukob interesa u situaciji kada obnaša dužnost članice u Odboru za obitelj, mlade i sport Hrvatskog sabora, članice u Povjerenstvu za obeštećenje oboljelih od bolesti izazvanih azbestom (povjerenstvo pri ministarstvu nadležnom za zdravstvo) te u Povjerenstvu za obeštećenje žrtava kaznenih djela (povjerenstvo pri ministarstvu nadležnom za pravosuđe), kao i članice Upravnog vijeća Opće Bolnice Slavonski Brod.

Zaključno obveznica traži mišljenje Povjerenstva postoji li sukob interesa ukoliko je angažirana kao predavač na Medicinskim fakultetima u Zagrebu i u Mostaru, Kineziološkom fakultetu u Zagrebu te na Metalurškom fakultetu u Sisku iz područja medicine rada i sporta, što je njezina specijalnost.

Obveznica je u dopuni zahtjeva za mišljenje od 12. rujna 2022. navela kako je predsjednika Nadzornog odbora trgovačkog društva Imunološki zavod d.d. obavijestila da više ne može obnašati dužnost direktorice toga trgovačkog društva te da je također obavijestila Odbor za obitelj, mlade i sport Hrvatskog sabora, u kojem je vanjski nezavisni član, da više neće biti članica toga Odbora. Obveznica navodi da je obavijestila Opću Bolnicu Slavonski Brod da regulira njen status na način da ne prima naknadu za obavljanje funkcije članice Upravnog vijeća te ustanove.

Obveznica također ističe kako s Hrvatskim zavodom za javno zdravstvo ima sporazum o mogućnosti povratka na prethodno radno mjesto pomoćnice ravnatelja ili drugo slično radno mjesto, dok će u budućem periodu nastaviti raditi povremeno u Hrvatskom zavodu za javno zdravstvo temeljem ugovora o djelu kao liječnik.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Navedenom zakonskom odredbom obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Slijedom navedenog, ukazuje se obveznici Marija Bubaš kako ne može za vrijeme obnašanja dužnosti državne tajnice istodobno obavljati funkciju direktorice trgovačkog društva Imunološki zavod d.d., jer je to suprotno odredbi članka 18. stavka 1. ZSSI/21-a.

Člankom 9. stavkom 1. ZSSI/21-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba, dok je u stavku 2. određeno da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

S obzirom da iz zahtjeva za mišljenje proizlazi da obveznica sa Hrvatskim zavodom za javno zdravstvo ima sklopljen sporazum o mogućnosti povratka na prethodno ili druge odgovarajuće radno mjesto, dužan je u obnašanju dužnosti direktorice trgovačkog društva Imunološki zavod d.d. temeljem članka 9. ZSSI/21-a izuzeti se od sudjelovanja u donošenju odluka, odnosno sudjelovanja u sklapanju ugovora navedenog trgovačkog društva s Hrvatskim zavodom za javno zdravstvo, kao poslodavca kod kojeg je bila u radnom odnosu u posljednje dvije godine prije stupanja na navedenu dužnost.

Povjerenstvo ukazuje obveznici da se, ukoliko će joj u okviru obnašanja dužnosti državne tajnice u Ministarstvu zdravstva RH biti povjereno donošenje određenih odluka, prijedloga ili drugih pojedinačnih akata vezanih za moguće poslovne odnose između predmetnog Ministarstva i Hrvatskog zavoda za javno zdravstvo, izuzme od sudjelovanja u donošenju odluka ili poduzimanja drugih radnji koje se na bilo koji način odnose na Hrvatski zavod za javno zdravstvo.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti.

Iz zahtjeva za mišljenjeproizlazi da bi obveznica istodobno s profesionalnim obnašanjem dužnosti državne tajnice obavljala poslove liječnice u Hrvatskom zavodu za javno zdravstvo temeljem ugovora o djelu, slijedom čega Povjerenstvo zaključuje da bi se radilo o obavljanju povremenih poslova. Također obveznica bi za trgovačko društvo Salvus d.o.o. održala predavanje na temu post COVID-a te bi izradila priručnik i za obavljanje toga posla temeljem ugovora o djelu ostvarila naknadu.

Sukladno odredbi članka 17. stavka 2. ZSSI-a obveznica Marija Bubaš može istodobno uz profesionalno obnašanje dužnosti državne tajnice u Ministarstvu zdravstva obavljati poslove doktora medicine ukoliko ih neće obavljati na način redovitog i stalno zanimanja, a u suprotnom slučaju ako pribavi prethodno odobrenje Povjerenstva.

Isto tako, obveznica može obavljati posao izrade priručnika, obzirom da se radi o jednokratnom angažmanu, kao i temeljem ugovora o djelu uz naknadu održati predavanje u organizaciji trgovačkog društva Salvus d.o.o., ali isključivo u svojstvu stručne osobe medicinske struke, dok na naknadu na bi imala pravo ako bi održala predavanje vezano za obnašanje dužnosti državne tajnice, jer bi to predstavljalo primitak dodatne naknade za obnašanje javne dužnosti te povredu ZSSI-a iz članka 7. točke d) istog zakona.

Povjerenstvo pritom napominje kako je obveznica sukladno članku 17. stavku 4. ZSSI-a primitke stečene obavljanjem povremenih poslova dužna prijaviti u imovinskoj kartici.

Obveznici mogu temeljem odredbe članka 17. stavka 3. ZSSI/21-a za vrijeme obnašanja dužnosti obavljati edukacijsku djelatnost.

Stoga obveznica Marija Bubaš, može bez prethodnog odobrenja Povjerenstva, sukladno članku 17. stavku 3. ZSSI/21-a, za vrijeme profesionalnog obnašanja dužnosti državne tajnice u Ministarstvu zdravstvu obavljati edukacijsku djelatnost na Medicinskom fakultetu u Zagrebu, Medicinskom fakultetu u Mostaru, Kineziološkom fakultetu u Zagrebu i za obavljanje tih poslova primiti naknadu, što je na temelju članka 17. stavku 4. ZSSI/21-a dužna prijaviti Povjerenstvu.

Člankom 5. Zakona o obeštećenju radnika profesionalno izloženih azbestu ( Narodne novine Broj: 79/07., 139/10. i 111/18.) propisano je kako o odštetnim zahtjevima iz članka 2. i 3. toga Zakona rješava Povjerenstvo za rješavanje odštetnih zahtjeva koje osniva Vlada Republike Hrvatske.

Sukladno stavku 2. istog članka Povjerenstvo ima devet članova i čine ga predstavnik ministarstva nadležnog za gospodarstvo, ministarstva nadležnog za zdravstvo, ministarstva nadležnog za financije, ministarstva nadležnog za pravosuđe, predstavnik Hrvatskog zavoda za javno zdravstvo, predstavnik Hrvatskog zavoda za zdravstveno osiguranje, predstavnik udruga radnika oboljelih od profesionalnih bolesti uzrokovanih azbestom i dva predstavnika sindikata.

Sukladno članku 17. stavku 1. Zakona o novčanoj naknadi žrtvama kaznenih djela (Narodne novine broj: 80/08 i 27/11) o pravu na naknadu odlučuje Odbor za novčanu naknadu žrtvama kaznenih djela koji čine predsjednik i četiri člana Sukladno stavku 2 istog članka predsjednik, odnosno zamjenici predsjednika Odbora su suci Vrhovnog suda Republike Hrvatske dok su članovi Odbora odnosno njihovi zamjenici zamjenik Glavnoga državnog odvjetnika Republike Hrvatske, predstavnik civilnog društva iz područja zaštite žrtava kaznenih djela, predstavnik ministarstva nadležnog za poslove pravosuđa i stručnjak iz područja zdravstva ili socijalne skrbi.

U odnosu na dužnost člana Povjerenstva za rješavanje odštetnih zahtjeva radnika oboljelih od profesionalnih bolesti zbog izloženosti azbestom i Odbora za novčanu naknadu žrtvama kaznenih djela**,** posebiceimajući u vidu ovlasti tih tijela da rješavaju o pravima određenog kruga osoba kao podnositelja zahtjeva za obeštećenje, odnosno zahtjeva za novčanu naknadu, utvrđuje se da se radi o obavljanju druge javne dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o sustavu državne uprave nije propisano da bi državna tajnica, obveznica u smislu odredbi ZSSI/21-a, istodobno mogla biti član Povjerenstva za rješavanje odštetnih zahtjeva radnika oboljelih od profesionalnih bolesti zbog izloženosti azbestom, niti član Odbora za novčanu naknadu žrtvama kaznenih djela.

Slijedom navedenog, sukladno članku 17. stavku 1. ZSSI-a, Marija Bubaš, državna tajnica u Ministarstvu zdravstva, ne može istovremeno uz obnašanje navedene dužnosti, obnašati javnu dužnost člana Povjerenstva za rješavanje odštetnih zahtjeva radnika oboljelih od profesionalnih bolesti zbog izloženosti azbestom, niti dužnost člana Odbora za novčanu naknadu žrtvama kaznenih djela.

Međutim, ukoliko bi obveznica u Povjerenstvo za rješavanje odštetnih zahtjeva radnika oboljelih od profesionalnih bolesti zbog izloženosti azbestom bila imenovana po položaju ili bi posebnim Zakonom to bilo propisano mogla bi biti njegova članica.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u Registar pravnih osoba od posebnog državnog interesa odnosno od posebnog interesa za jedinicu lokalne i područne (regionalne) samouprave koje vodi Povjerenstvo, utvrđeno je da je proglašena ustanovom od posebnog interesa za Brodsko-posavsku županiju.

Slijedom navedenog, sukladno članku 18. stavku 2. ZSSI/21-a, obveznica Marija Bubaš može za vrijeme obnašanja dužnosti državne tajnice u Ministarstvu zdravstva biti član Upravnog vijeća Opće bolnice Dr. Josip Benčević Slavonski Brod, jer je ista proglašena ustanovom od posebnog interesa za Brodsko-posavsku županiju, ali bez prava na naknadu u ovoj ulozi, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Marija Bubaš, elektroničkom dostavom
2. Objava na internetskoj stranici Povjerenstva
3. Pismohrana